Video: Skattige panda-tweeling vir Franse dieretuinHuan Huan het Maandag omstreeks 01:00 geboorte aan ‘n tweeling gegee (Foto: Guillaume Souvant, AFP) Groot opgewondenheid heers nadat ŉ pandabeer in die Beauval-dieretuin in Saint-Aignan, Frankryk, Maandag geboorte aan ŉ tweeling gegee het. Dit dieretuinpersoneel was oorstelp van vreugde – die geboorte van pandawelpies is in veral Frankryk geen alledaagse verskynsel nie en die eerste welpie in dié land is eers in 2017 gebore. Die dieretuin sê die tweeling is omstreeks 01:00 gebore. Die geslag van die welpies is nog nie bevestig nie. “Die twee welpies is pragtig en heeltemal gesond. Hulle lyk groot genoeg,” sê Rodolphe Delord, bestuurder van die Beauval-dieretuin. Die trotse ma en haar welpies [Foto: Guillaume Souvant, AFP] Pandas plant oor die algemeen moeilik voort. Volgens kenners is min pandas in die bui vir voortplanting en selfs wanneer hulle is, is dit asof die diere nie juis weet wat om daaromtrent te doen nie. Die tydperk vir bevrugting is boonop kort. Pandas is net een keer per jaar vir tussen 24 tot 48 uur op hitte. Die geslag van die welpies is nog nie bevestig nie [Foto: Guillaume Souvant, AFP) Huan Huan se pasgebore welpies sal eers oor 100 dae name kry. Die Chinese president, Xi Jinping, se vrou, Peng Liyuan, sal die name kies. Groot opgewondenheid heers nadat ŉ pandabeer in die Beauval-dieretuin in Saint-Aignan, Frankryk, Maandag geboorte aan ŉ tweeling gegee het [Foto: Guillaume Souvant, AFP]